| **Ignas Vėgėlė** |
| --- |
|  |
| 2023 m. |
| Gimė | 1975 m. liepos 22 d. (48 metai)Vilniuje |
| Tautybė | lietuvis |
|  |
| Veikla | teisėtyrininkas tarptautininkas, europeistas |
| Sritis | ES teisė, įmonių teisė |
| Organizacijos | MRU |
| Pareigos | profesorius |
|  |
| Išsilavinimas | VU TF, MRU TF |
| Alma mater | Vilniaus universitetas |
| Žinomas (-a) už | teisės pedagogas |

**Ignas Vėgėlė** (g. 1975 m. liepos 22 d. Vilniuje) – teisininkas, tarptautinės ir Europos teisės teisėtyrininkas, Mykolo Romerio universiteto (MRU) profesorius, advokatas.

Biografija
----------

1988 m. baigė Vilniaus 4-ąją vaikų muzikos mokyklą, 1993 m. – sidabro medaliu S. Nėries vidurinę mokyklą. Daugiau kaip 11 metų dainavo vaikų ir jaunuolių chore „Ąžuoliukas", vaidino Algirdo Aramino režisuotuose Lietuvos kino studijos filmuose „Geležinė princesė" (1988) bei „Traukinys į Bulzibarą" (1986), įgarsino kelias dešimtis meninių ir multiplikacinių filmų.

Vilniaus universiteto Teisės fakultete studijavo (1993–1998 m.) teisę, jam suteiktas teisininko kvalifikacinis laipsnis. Lietuvos teisės akademijos Teisės fakultete baigė doktorantūrą, 2002 m. Tarptautinės ir Europos Sąjungos teisės katedroje apgynė disertaciją, socialinių mokslų teisės krypties daktaras. 2006 m. suteiktas docento pedagoginis vardas.

Ignas Vėgėlė Oksfordo universitete (Anglija) studijavo Europos Sąjungos teisę, Hagos tarptautinės teisės akademijoje (Nyderlandai) – tarptautinę privatinę teisę, tarptautinę mokesčių teisę – Bratislavoje, žmogaus teises – Varšuvoje, Europos Sąjungos teisę – Danijos Karališkoje užsienio reikalų ministerijoje bei kitose užsienio šalių institucijose bei įstaigose. Po aštuonių pakopų kursų Lietuvoje, Vokietijoje bei Belgijoje 1999 m. jam suteiktas Europos Sąjungos dėstytojo diplomas. 2004 metais Ignas Vėgėlė kartu su 7 jaunais politikais iš kitų Europos valstybių dalyvavo JAV vyriausybės organizuojamoje programoje „JAV politinė sistema ateities Europos ir Eurazijos lyderiams".

1995–1996 m. dirbo Lietuvos teisininkų draugijoje, 1996–1997 m. – advokatų kontoroje „Foresta", nuo 1997 m. iki 2002 metų dirbo tarptautinėje audito kontoroje KPMG teisininku, nuo 2007 iki 2010 – MRU Teisės fakulteto Europos Sąjungos teisės katedros vedėjas. Šiuo metu – MRU Teisės fakulteto Tarptautinės ir Europos Sąjungos teisės instituto profesorius. Dėsto Europos Sąjungos teisės kursus lietuvių ir anglų kalbomis. Ignas Vėgėlė skaito paskaitas, veda seminarus ne tik universiteto studentams, bet taip pat ir teisėjams, advokatams, organizuoja ir dalyvauja įvairiose tarptautinėse konferencijose.

2008 m. gegužės 15 d. docentas Ignas Vėgėlė habilitacijos procedūrai socialinių mokslų srityje, teisės mokslo kryptyje, pateikė mokslo darbų apžvalgą „Ribojimų draudimas ir pagrįstumas Europos Bendrijų vidaus rinkos laisvėse" MRU Teisės fakulteto tarybos ir habilitacijos procedūros komisijos posėdyje, sėkmingai įvykdė habilitacijos procedūrą.

Advokatų kontoros „4law" advokatas.

Lietuvos teisininkų draugijos pirmininkas (2013–2016), pirmininko pavaduotojas (2016–2022), tarybos narys (nuo 2013), Lietuvos universitetų rektorių konferencijos teisės komiteto pirmininkas (2006–2015), advokatų kvalifikacinio egzamino komisijos narys/pirmininko pavaduotojas (2008–2015), notarų kvalifikacinio egzamino komisijos narys (2013–2018), Europos advokatūrų asociacijos (CCBE) finansų komiteto narys (nuo 2020), Nuolatinio arbitražo teismo narys (nuo 2017).

Dalyvavęs daugelio komitetų/tarybų bei grupių veikloje: valstybės garantuojamos teisinės pagalbos koordinacinės tarybos narys, Civilinio kodekso priežiūros grupės prie Teisingumo ministerijos narys, Vartotojų teisių apsaugos tarybos narys ir kt.

Ignas Vėgėlė yra vadovėlių, mokslinių straipsnių, metodinių priemonių ir monografijų autorius ir bendraautoris (*svarbiausios,* Advokatūros teisė (2018); Europos Sąjungos teisė. Vidaus rinkos laisvės, konkurencija ir teisės derinimas (2011); Aplinkosaugos teisė (2011); Vartotojų teisių apsauga Lietuvoje ir Europos Sąjungoje (2006). Be gimtosios kalbos, moka anglų bei rusų kalbas, bendrauja prancūzų kalba..

2014 m. gegužės 16 d. išrinktas Lietuvos advokatūros advokatų tarybos pirmininku. 2018 metais Ignas Vėgėlė perrinktas antrai Lietuvos advokatūros advokatų tarybos pirmininko kadencijai, už kurio kandidatūrą jau pirmajame rinkimų ture balsavo daugiau nei 80 procentų visų rinkimuose dalyvavusių advokatų. 2022 metais baigęs antrąją (paskutiniąją) Pirmininko kadenciją (Advokatūros įstatuose nustatytas dviejų kadencijų ribojimas Pirmininkui), Ignas Vėgėlė didžiausia balsų dauguma išrinktas Advokatų Garbės teismo nariu. 

Su žmona Lina augina dvi dukras ir sūnų.

Vilpra
------

Tėvas Algirdas Stasys Vėgėlė, kuris turi 100 proc. įmonės „Vilpra grupė" akcijų, turi brolį Martyną Vėgėlę, kuris valdo 100 proc. įmonės „Vilpra" akcijų ir yra generatorius direktorius. „Vilpros grupė" valdo 100 proc. įmonės „Vilpra" akcijų.

„Vilpros grupei" priklauso dar 8 įmonės: be „Vilpros", dar grupėje yra „Vilpros investicija", „Vilpros pramonė", „Vilpros logistika", „Internetinė prekyba", „Almigija", „Vilpra" OÜ ir „Vilpra" SIA – pastarosios dvi veikia Estijoje ir Latvijoje.

Bendrovių veikloje kažkiek dalyvauja ir advokatas I. Vėgėlė. Į politiką taikantis teisininkas buvo vienintelis bendrovės „Almigija" akcininkas, bet 2023 m. birželio 5 d. visas jas perleido tėvui Algirdui Stasiui. Ši bendrovė valdo sandėliavimo patalpas su biurais trečiosioms šalims, dalimi sandėlių naudojasi „Vilpra".

Šaltiniai
---------

1. ↑  Ignas Vėgėlė Archyvuota kopija 2008-05-09 iš Wayback Machine projekto. (LRS inf.)
2. ↑  Advokatų kontoros „4law" inf.
3. ↑  CV Archyvuota kopija 2015-03-28 iš Wayback Machine projekto.
4. ↑   Archyvuota kopija 2021-05-10 iš Wayback Machine projekto.

Nuorodos
--------

* Asmeninė I. Vėgėlės tinklavietė Archyvuota kopija 2010-11-12 iš Wayback Machine projekto. (MRU)